Predkladacia správa 

            Návrh predloženého zákona o tovare a technológiách dvojakého použitia a o zmene a doplnení niektorých zákonov sa predkladá na rokovanie vlády Slovenskej republiky na základe Plánu legislatívnych úloh vlády Slovenskej republiky na rok 2005. Pozostáva z piatich článkov. 

             Predloženým návrhom zákona sa upravuje oblasť kontroly obchodu s tovarom a technológiami dvojakého použitia v období po vstupe Slovenskej republiky do Európskej únie, ktorá bude plne v súlade s nariadením Rady (ES) č. 1334/2000 zo dňa 22. júna 2000 stanovujúcim režim Spoločenstva pre kontrolu vývozu tovaru a technológií dvojakého použitia, v znení neskorších predpisov (ďalej len „nariadenie Rady“) a v súlade s opatrením prijatým Spoločnou akciou Rady č. 2000/401/CFSP zo dňa 22. júna 2000, o kontrole technickej pomoci týkajúcej sa určitých vojenských konečných použití. Činnosti, ktoré nariadenie Rady ponecháva do právomoci členských štátov, alebo členské štáty splnomocňuje k ich vykonaniu, sú obsiahnuté v predloženom návrhu zákona, ktorý bude mať charakter vykonávacej legislatívy. 

	Podľa predloženého zákona bude podliehať kontrole iba vývoz tovaru dvojakého použitia. Povinnosť licenčného konania na úseku dovozu sa ruší, pretože dovoz nie je nariadením Rady kontrolovaný a je v záujme Slovenskej republiky vytvárať rovnocenné podmienky a konkurencieschopné prostredie v súlade s platnou legislatívou Európskej únie. 

	 Článkom II. predloženého návrhu zákona sa dopĺňa zákon č. 145/1995 Z. z. o správnych poplatkoch v znení neskorších predpisov. Toto doplnenie je dôsledkom novelizácie zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov, popísanom v čl. IV predkladaného návrhu zákona.

	Článkom III. predloženého návrhu zákona sa mení a dopĺňa zákon č. 129/1998 Z. z. o zákaze chemických zbraní a o zmene a doplnení niektorých zákonov. Navrhovaná právna úprava vyplýva pre SR z Dohovoru o zákaze chemických zbraní, ako je napr. deklarovanie používania chemických látok spadajúcich pod kontrolný mechanizmus OPCW. Ďalšie  ustanovenia upravujú nové povinnosti pre fyzické osoby a právnické osoby, ako napr. povinnosť písomne oznámiť ministerstvu spôsob použitia rizikových a nízkorizikových chemických látok, na základe čoho vykoná ministerstvo ich registráciu. 

	Článkom IV. predloženého návrhu zákona sa mení a dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov s cieľom vypustiť povinnosti podnikateľských subjektov požiadať pri dovoze špeciálnych materiálov a zariadení o povolenie Úrad jadrového dozoru Slovenskej republiky. Povinnosť požiadať o povolenie pri dovoze špeciálnych materiálov a zariadení bola stanovená s ohľadom na zákon č. 26/2002 Z. z. o podmienkach a kontrole dovozu, vývozu a sprostredkovateľských činností, týkajúcich sa tovaru a technológií podliehajúcich medzinárodným kontrolným režimom a o zmene zákona č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, ktorý vo svojich ustanoveniach vyžaduje takéto povolenie pre udelenie licencie na dovoz. Vstupom do EÚ nadobudlo účinnosť nariadenie Rady (ES) č. 1334/2000 stanovujúce režim spoločenstva pre kontrolu exportov položiek a technológie s dvojakým použitím, ktoré nevyžaduje kontrolu dovozu špeciálnych materiálov a zariadení. Na základe uvedených skutočností bol vypracovaný predložený návrh zákona, ktorý reflektuje požiadavky citovaného nariadenia, ktorým sa povolenie na dovoz nevyžaduje.

	Článkom V. sa navrhuje účinnosť zákona na dátum 1. mája 2006.

            Predložený návrh zákona je v súlade s Ústavou Slovenskej republiky, zákonmi a medzinárodnými zmluvami, ktorými je Slovenská republika viazaná. Zároveň je v súlade s činnosťou medzinárodných kontrolných režimov, ktorých ciele a princípy Slovenská republika uznáva, ako aj s právnou úpravou platnou v Európskej únii (nariadenie Rady (ES)   č. 1334/2000 v platnom znení) a jeho prijatím sa dosiahne požadovaná formálna zlučiteľnosť právneho poriadku Slovenskej republiky s právom Európskej únie na úseku kontroly vývozu tovaru a technológií dvojakého použitia. 

             Prijatie novej právnej úpravy nebude mať dopad na štátny rozpočet Slovenskej republiky, ani ostatné verejné rozpočty, pretože kontrola vývozu tovaru a technológií dvojakého použitia je uskutočňovaná už na základe súčasných právnych predpisov a doterajšie licenčné procedúry sa zásadne nemenia. Návrh zákona nebude mať finančný dopad na podnikateľské subjekty.